Saara Turunen

Saara Turunen (s. 1981 Joensuu) on suomalainen kirjailija ja ohjaaja. Hänen töilleen on ominaista sukupuolen, feminiinisyyden ja taiteen teemojen tarkastelu. Turusen romaaneja ovat Rakkaudenhirviö, Sivuhenkilö ja Järjettömiä asioita ja hänen näytelmiään Puputyttö, Broken Heart Story, Tavallisuuden aave ja Medusan huone. Turusen näytelmiä on käännetty useille kielille ja esitetty ympäri maailmaa. Naisen asema yhteiskunnassa on Turusen tuotannon toistuva teema.

Elämä ja ura
Turunen valmistui Teatterikorkeakoulusta vuonna 2009. Hän ohjasi Puputyttö-näytelmänsä Teatterikorkeakouluun 2008, josta se poimittiin Helsingin Kaupunginteatterin ohjelmistoon 2009. Näytelmä on käännetty 12 kielelle. Siitä on ohjattu muita tuotantoja muun muassa Sala Beckett -teatteriin, Barcelonaan 2010, Sirály-teatteriin sekä Vidor-festivaalille Unkariin 2010–2011, Divadlo Letí -teatteriin Prahaan 2015 sekä Ciclo de Teatro Europeo -festivaalille Méxicoon 2010. Meksikon tuotanto vieraili myös kansainvälisellä Cervantino-festivaalilla Guanajuaton kaupungissa 2011 sekä Espoon kaupunginteatterissa 2014. Puputytöstä on tehty kuunnelma Viron ERR Radioteatterille 2012 sekä Yleisradion Radioteatterille 2014.   

Turusen näytelmä Broken Heart Story on satiirinen ja populaarikulttuurilla leikittelevä teos identiteetistä ja valinnoista. Turunen ohjasi sen Q-teatteriin Helsinkiin 2011, Liettuan kansalliseen draamateatteriin Vilnaan 2014 sekä Sala Atrium ja Sala Villarroel -teattereihin Barcelonaan 2016–2017. Vuonna 2012 se oli Ingenue-teatterin ohjelmistossa New Yorkissa. 

Turusen käsikirjoitus ja ohjaus Tavallisuuden aave 2016 käsittelee normeja ja erilaisuutta. Tekijä on kertonut löytäneensä innoituksen näytelmän muotoon espanjalaisen surrealistin Luis Buñuelin elokuvasta Vapauden aave. Näytelmä sai Helsingin Sanomien arvostelussa viisi tähteä, ja suosionsa ansiosta se uusittiin Q-teatterin ohjelmistossa 2017. Teos kutsuttiin myös Tampereen Teatterikesään ja argentiinalaisen Festival Internacional de Dramaturgian ohjelmistoon. Turunen ohjasi Tavallisuuden aaveen uudelleen saksalaiseen Schauspielhaus Bochumiin 2021.  

Turusen esikoisromaani Rakkaudenhirviö julkaistiin vuonna 2015. Turunen on kuvannut sitä teokseksi, jossa hän halusi tutkia suomalaisuutta sekä omaa ristiriitaista suhdetta kotimaahansa. Rakkaudenhirviö voitti Helsingin Sanomien kirjallisuuspalkinnon. Turuselle myönnettiin opetus- ja kulttuuriministeriön Suomi-palkinto 2016.

Turusen toinen romaani Sivuhenkilö (2018) kuvaa nimettömän kirjailijan elämää vuoden ajan. Teos oli ehdolla Tulenkantaja-palkinnon, Nuori Aleksis -palkinnon sekä Toisinkoinen-palkinnon saajaksi 2019. Wahlström & Widstrand -kustantamo julkaisi sen Ruotsissa 2020. Keväällä 2020 Tekele Productions Oy osti kirjan elokuvaoikeudet.

Teatteriteoksessaan Medusan huone (2019) Turunen tutkii sukupuoleen liittyvää valtaa ja hiljentämisen käytäntöjä. Teos on saanut innoituksensa antiikin Medusa-myytistä. Medusan huoneelle myönnettiin Lea-palkinto 2020.

Turusen kolmas romaani Järjettömiä asioita (2021) käsittelee järjen ja tunteiden ristiriitaa sekä rakkauteen ja kuolemaan liittyviä kysymyksiä. Romaanista tuli heti ilmestyttyään arvostelu- ja myyntimenestys.

Tuotanto

Romaanit

Näytelmät ja ohjaukset
 Puputyttö, teksti ja ohjaus, Lasipalatsi 2007, Teatterikorkeakoulu 2008 ja Helsingin Kaupunginteatteri 2009
 The Little Jesus, Teatre Lliure, Barcelona 2009
 Broken Heart Story, teksti ja ohjaus, Lasipalatsi 2011, Q-teatteri 2011, Tampereen Teatterikesä 2012 ja Festival de Almada 2013 
 Broken Heart Story, uusi ohjaus, Sudaužytos širdies istorija, Liettuan Kansallinen Draamateatteri Vilna 2014 
 Broken Heart Story, uusi ohjaus, Sala Atrium, Barcelona 2016 ja Sala Villarroel, Barcelona 2017
 Broken Heart Fragments, Obrador d´estiu de la Sala Beckett, Barcelona 2011 ja Turun musiikkijuhlat 2014
 Tavallisuuden aave, teksti ja ohjaus, Q-teatteri 2016–2017, Tampereen Teatterikesä 2016
 Kim, Lekki & Namwaan, ohjaus ja dramaturgia, Teatteri-Jurkka 2017, Kajaanin Runoviikko 2018
 Medusan huone, teksti ja ohjaus, Q-teatteri 2019, Tampereen Teatterikesä 2019, Kansallisteatteri 2020
 Tavallisuuden aave, uusi ohjaus, Das Gespenst der Normalität, Schauspielhaus Bochum 2021
 Järjen hedelmät, teksti ja ohjaus, Ntamo 2022, Q-teatteri 2022

Julkaisut kokoelmateoksissa 
 Minä materiaalina, Jumalainen näytelmä, Dramaturgisia työkaluja, Like Kustannus 2012
 Kolme osoitetta, Granta 7. Koti, Otava 2016
 Minä ja se toinen, Marilyn, Marilyn, Tarinoita ikonista ja ihmisestä, Tammi 2017    
 Hanna, Jatkuu! Fanifiktiota kirjallisuutemme klassikoista, Gummerus 2017
Tavallisuuden aave ja muita näytelmiä, Into Kustannus 2019
Things That Have Nothing to Do with Reason, Europa28, Comma Press 2020
Suhteista parhain, Suurteoksia. (toim.) Helsinki: Tammi, 2021. ISBN 978-952-04-2232-5.
Suomalainen demokratia vuonna 2040, 2040: Tarinoita demokratian tulevaisuudesta, Teos 2021

Dramaturgin työ 
 Der imaginäre sibirische Zirkus des Rodion Raskolnikow, Ohjaus: Kristian Smeds, Münchener Kammerspiele 2012

Palkinnot 
 Helsingin Sanomien kirjallisuuspalkinto 2015 (teoksesta Rakkaudenhirviö)
 Suomi-palkinto 2016
 Thalia-palkinto 2017, Tavallisuuden aave
 Helsingin kaupungin Vuoden taiteilija -palkinto 2018 
 Lea-Palkinto 2020, Medusan huone

Lähteet

Aiheesta muualla
 Saara Turusen kotisivut
Kristan lukupiiri: Järjettömiä asioita -kirja, vieraana Saara Turunen
Radio Helsingin haastattelussa Saara Turunen
 Saara Turunen: Sivuhenkilö Kirjastokaista-video
 Kemppi, Eeva: Saara Turusen viiltävä omakuva  Teatteri 7/2011
 Broken Heart Story - näytelmän blogi
 Tavallisuuden aave blogi
 Saarikoski, Sonja: Kirjailija ja ohjaaja Saara Turunen on suomalaisen taiten uuden ajan auteur Image 2/2018
 Säkö, Maria: Q-teatterin terävä katse suomalaisuuteen Teatteri&Tanssi+Sirkus 22.4.2016.

Suomalaiset kirjailijat
Suomalaiset näytelmäkirjailijat
Suomalaiset teatteriohjaajat
Helsingin Sanomien kirjallisuuspalkinnon saajat
Vuonna 1981 syntyneet
Elävät henkilöt